واڼه کې د عوامي نيشنل ګوند دوه ځايي مشران نيول شوي
د جنوبي وزیرستان په مرکز واڼه کې د عوامي نيشنل ګوند ضلعي عمومي سېکتر او شکۍ تحصيل مشر د ۱۴۴ مادې د سرغړونې په تور نيول شوي دي.
د واڼه څخه د صوبايي اسمبلۍ دپاره د عوامي نيشنل ګوند کانديد تاج وزیر وي او ای ډیوه سره په خبرو کې وويل، په واڼه کې يې په انتخابي دفتر پوليس چاپه وهلې او د ضلعې عمومي سېکتر ياسين خان او د شکۍ تحصيل صدر امير حمزه يې نيولي دي. تاج وزير تور لګوي چې په وزیرستان کې تحریک انصاف ګوند ته په انتخاباتو کې د لارې جوړولو دپاره په نورو ګوندونو فشار اچول کيږي مشران او غړي يې نيول کیږي. په قبایلي ضلعو کې په ۲۰ جولايۍ د خېبرپښتونخوا د صوبايي اسمبلۍ دپاره انتخابات اعلان شوي دي. د واڼه پوليس وايي، د عوامي نيشنل ګوند د غړيو پرضد مقدمه وه چې په علاقه کې يې د ۱۴۴ مادې سرغړونه کړې وه ځکه هغوي ونيول شو، او په پوليس حوالات کې بند کړی شوي دي. عوامي نيشنل ګوند د تېرې جمعې په ورځ په واڼه کې يوه احتجاجي مظاهره کړې وه چې د پښتون ژغورنې غورځنګ مشرانو او د قامي اسمبلۍ غړو محسن داوړ او علي وزیر پروډکشن ارډر دې جاری کړی شي او په شمالي او جنوبي وزيرستان کې لګول شوې ۱۴۴ ماده دې لرې کړی شي. د يادې احتجاجي مظاهرې وروسته د ګوند په اووه غړو او ۳۰۰ نامالومه کسانو باندې مقدمه درج کړی شوې چې د ۱۴۴ مادې سرغړونه یې کړې ده. د عوامي نيشنل ګوند نه وړاندې د پيپلزګوند لخوا هم په واڼه کې دغه ډول احتجاجي مظاهره شوې او دوي هم يادې غوښتنې کولې. د پيپلز ګوند د اووه غړيو پرضد د ۱۴۴ مادې د سرغړونې مقدمه درج شوې خو نيول شوي نه دي ځکه چې دوي د نيولو نه وړاندې ضمانتونه اخيستي دي. له دې نه علاوه د جنوبي وزيرستان نه په صوبايي انتخاباتو کې برخه اخیستونکې دوه نور کانديدان اقبال لالا او عارف وزير هم د (تهري اېم پي او) لاندې ګرفتار دي. په جنوبي وزيرستان کې ۱۴۴ ماده په ۲۷م مې وروسته د خړ کمر د پېښې په ځای کړی شوې او په شمالي وزيرستان کې ياده ماده د پېښې يوه اوونۍ وروسته په ځای کړی شوې وه. د يادې مادې لاندې په سيمه کې د هر ډول ګڼې ګوڼې جوړولو او جلسو جلسونو، پينځه يا د پينځه ؤ نه د زياتو کسانو په رايوځای کېدو بندېز لګول شوی ؤ. په عېن حال کې چې په سیمه کې د انتخاباتو دپاره کمپاين روان دی او ۱۴۴ ماده هم په ځای ده کانديدان تور لګوي چې د وړاندې په سیمه کې په انتخاباتو کې د ټګۍ هڅې روانې دي. د جنوبي وزيرستان نه په ۱۱۳ حلقه ازاد کانديد وحيد محسود وايي چې په هغه باندې په خپله هم يوه مقدمه درج شوې ده. وي او ای ډيوه سره په خبرو کې هغه ویلي دوي په يو کور کې دننه غونډه راجوړه کړې وه او د هغې باجود پرې مقدمه شوې ده. د وحید محسود په رنګ په سیمه کې نور کانديدان هم وايي دوي د سختو مشکلاتو سره مخ دي، دوي وايي په سيمه کې انتخابي کمپاين روان دی او ورسره ۱۴۴ ماده هم لګول شوې ده. درې ورځې د جنوبي وزيرستان ضلعې انتظاميې انتخابي کانديدانو ته د خبردارۍ يو ليک ورکړی چې دوي ته خطره ده د ځان د ساتنې برابرتيا دې وکړي.